**Cwm Alltcafan**

Fuoch chi yng Nghwm Alltcafan

Lle mae’r haf yn oedi’n hir?

Lle mae’r sane gwcw glasaf?

Naddo? Naddo wir?

Welsoch chi mo afon Teifi’n

Llifo’n araf drwy y cwm?

Welsoch chi mo flodau’r eithin

Ar y llethrau’n garped trwm?

A fûm i’n y Swistir? Naddo.

Na, nac yn yr Eidal chwaith,

Ond mi fûm yng Nghwm Alltcafan

Ym Mehefin lawer gwaith.

Gweled llynnoedd mwyn Killarney

Yn Iwerddon? Naddo fi;

Tra bu rhai yn crwydro’r gwledydd

Aros gartref a wnes i.

Ewch i’r Swistir, ac i’r Eidal,

Neu Iwerddon ar eich tro,

Ewch i’r Alban, y mae yno

Olygfeydd godidog, sbo.

Ond i mi rhowch Gwm Alltcafan

Pan fo’r haf yn glasu’r byd,

Yno mae’r olygfa orau,

A chewch gadw’r lleill i gyd.

Welsoch chi mo Gwm Alltcafan,

Lle mae’r coed a’r afon ddofn?

Ewch da chi i Gwm Alltcafan,

Peidiwch oedi’n hwy… rhag ofn!